Der er sol på vejrskemaet, så langt meteorologernes øjne rækker. Til stor fryd for dem, der lever af turisterne. I foråret var humøret ellers i bund. Tyskerne annulerede i stor stil rejsen til Danmark på grund af den såkaldte hundesag. Men Kaj Frederiksen med ca. 5000 danske sommerhuse til udlejning er glad igen. - Tyskere er på vej nordpå ad autobahnen. Og nordmænd og svenskere booker sommerhuse bogstaveligt talt på vej ned med færgen. Og det er vejrudsigten, der lokker dem til Nordjylland her og nu, siger Kaj Frederiksen, direktør i Sol og Strand. Lige nu er der 16 ledige huse på den nordjyske vestkyst. 20 på østkysten. Og de skal nok blive lejet ud inden på lørdag, forventer direktøren. Også Fårup Sommerland nyder godt af det gode sommervejr. I går var der sæsonrekord for 2013 med næsten 14.000 gæster på en dag. Sammenlagt over hele sæsonen til dato er man 20.000 gæster foran i forhold til sidste sæson med. - Med den vejrudsigt, vi har nu, regner vi med at slå vores gamle rekord for en hel sæson, siger direktøren i Fårup Sommerland, Per Dam, mens han smiler om kap med solen.

Opsummering:
Det gode vejr ser ud til at fortsætte, og det får smilene frem i turistbranchen.